Byna R800 miljoen se skade aan kampusse aangerigStudentebetogings (Oktober 2015) (Foto: verskeie bronne, sosiale media) Skade van byna R800 miljoen is die afgelope drie jaar – sedert die ontstaan van die #FeesMustFall-beweging – aan universiteitskampusse landwyd aangerig deur protesterende studente. Naledi Pandor, minister van hoër onderwys en opleiding, het dit bevestig in antwoord op ‘n parlementêre vraag deur prof. Belinda Bozzoli, DA-LP. Die totale hoeveelheid skade op universiteitskampusse die afgelope drie jaar beloop R786 miljoen. Die grootste skade is aangerig aan die Noordwes-Universiteit se Mahikeng-kampus, waar R198 miljoen se infrastruktuur en toerusting vernietig is. By die Universiteit van Johannesburg is R144 miljoen se skade aangerig en by die Universiteit van KwaZulu-Natal R100,3 miljoen. Die minste skade is aangerig by die Universiteit van Mpumalanga en die Universiteit van Venda (nie een van die twee kampusse het enige skade gely nie) en die Sefako Makgatho Mediese Universiteit (vroeër bekend as Medunsa), waar die skade beperk was tot R50 000 (een toegangshek). Bozzoli het gesê die DA keur die vandalisme geheel en al af. Boonop is die skade volgens haar nie beperk tot die bedrae wat genoem word nie. Ekstra klasse en ekstra eksamens moes deur universiteite gefinansier word. “Die DA spreek hom uit teen geweld en chaos, en teen die slap manier waarop die regering die kwessie hanteer het. Die gevolge van hul inkalwery is dat geen finansiering vir 2019 al goedgekeur is nie, wat beteken daar kom ‘n opeenhoping met finansiering teen die einde van die jaar,” het Bozzoli gewaarsku.